PMIndiaData/PMIndiaSum huggingface dataset:
ଭାରତ ଛାଡ଼ ଆନ୍ଦୋଳନର 75 ବର୍ଷ ପୂର୍ତ୍ତି ଉପଲକ୍ଷେ ସବୁ ସ୍ଵତନ୍ତ୍ରତା ସଂଗ୍ରାମୀଙ୍କୁ ପ୍ରଧାନମନ୍ତ୍ରୀଙ୍କ ଅଭିବାଦନ,

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ଭାରତ ଛାଡ଼ ଆନ୍ଦୋଳନରେ ଭାଗ ନେଇଥିବା ଅସଂଖ୍ୟ ନର-ନାରୀଙ୍କୁ ଏହି ଆନ୍ଦୋଳନର 75 ବର୍ଷ ପୂର୍ତ୍ତି ଅବସରରେ ଅଭିବାଦନ ଜଣାଇଛନ୍ତି । ପ୍ରଧାନମନ୍ତ୍ରୀ ମଧ୍ୟ 2022 ସୁଦ୍ଧା ଏକ ‘ନୂଆ ଭାରତ’ ଗଠନ କରିବା ଲାଗି ଦେଶବାସୀଙ୍କୁ ଆହ୍ୱାନ ଜଣାଇଥିଲେ । “ଐତିହାସିକ ଭାରତ ଛାଡ଼ ଆନ୍ଦୋଳନର 75 ବର୍ଷ ପୂର୍ତ୍ତି ଅବସରରେ ଏହି ଆନ୍ଦୋଳନରେ ଭାଗ ନେଇଥିବା ମହାନ ନର-ନାରୀଙ୍କୁ ଆମେ ଅଭିବାଦନ ଜଣାଉଛୁ । ମହାତ୍ମା ଗାନ୍ଧୀଙ୍କ ନେତୃତ୍ୱରେ ସାରା ଦେଶ ସ୍ୱାଧୀନତାର ଲକ୍ଷ୍ୟ ହାସଲ କରିବା ଲାଗି ଏକଜୁଟ ହୋଇଥିଲା । 1942ରେ, ଉପନିବେଶବାଦ କବଳରୁ ଭାରତକୁ ମୁକ୍ତି ଦେବା ଲାଗି ସମୟର ଆହ୍ୱାନ ଥିଲା । ଆଜି, 75 ବର୍ଷ ପରେ ପ୍ରସଙ୍ଗ ଭିନ୍ନ ଅଛି । ଆସନ୍ତୁ ଭାରତକୁ ଦାରିଦ୍ର୍ୟ, ଅସ୍ୱଚ୍ଛତା, ଦୁର୍ନୀତି, ଆତଙ୍କବାଦ, ଜାତିବାଦ, ସାମ୍ପ୍ରଦାୟିକତାବାଦ କବଳରୁ ମୁକ୍ତ କରିବା ଏବଂ 2022 ସୁଦ୍ଧା ଆମ ସ୍ୱପ୍ନର ‘ନବଭାରତ’ ନିର୍ମାଣ କରିବା ଲାଗି ସଂକଳ୍ପ ନେବା । ଆସନ୍ତୁ କାନ୍ଧକୁ କାନ୍ଧ ମିଶାଇ ଏପରି ଏକ ଭାରତର ନିର୍ମାଣ କରିବା ଯାହାକୁ ନେଇ ଆମର ସ୍ୱାଧୀନତା ସଂଗ୍ରାମୀମାନେ ଗର୍ବ କରିବେ # “ସଂକଳ୍ପରୁ ସିଦ୍ଧି ମିଳିବ”, ବୋଲି ପ୍ରଧାମନ୍ତ୍ରୀ କହିଥିଲେ ।
ପୂର୍ବତନ ପ୍ରଧାନ ବିଚାରପତି ଜଷ୍ଟିସ ଏ.ଏସ.ଆନନ୍ଦଙ୍କ ବିୟୋଗରେ ପ୍ରଧାନମନ୍ତ୍ରୀଙ୍କ ଶୋକ

ପୂର୍ବତନ ପ୍ରଧାନ ବିଚାରପତି ଜଷ୍ଟିସ ଏ.ଏସ.ଆନନ୍ଦଙ୍କ ବିୟୋଗରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଶୋକ ବ୍ୟକ୍ତ କରିଛନ୍ତି । “ପୂର୍ବତନ ପ୍ରଧାନ ବିଚାରପତି ଜଷ୍ଟିସ ଏ.ଏସ.ଆନନ୍ଦଙ୍କ ଦେହାନ୍ତ ଯୋଗୁଁ ମୁଁ ମର୍ମାହତ । ଏହି ଦୁଃଖଦ ସମୟରେ ତାଙ୍କ ପରିବାର ପ୍ରତି ମୋର ସମବେଦନା । ତାଙ୍କ ଆତ୍ମାର ସଦଗତି କାମନା କରୁଛି,” ବୋଲି ପ୍ରଧାନମନ୍ତ୍ରୀ କହିଛନ୍ତି ।
ଭାରତର ଜି-୨୦ ଅଧ୍ୟକ୍ଷତା ସମ୍ପର୍କରେ ସର୍ବଦଳୀୟ ବୈଠକ

ଭାରତର ଜି-୨୦ ଅଧ୍ୟକ୍ଷତା ସହ ଜଡିତ ପ୍ରସଙ୍ଗଗୁଡିକ ସମ୍ପର୍କରେ ଆଲୋଚନା ପାଇଁ ଡିସେମ୍ବର ୫ରେ ଏକ ସର୍ବଦଳୀୟ ବୈଠକ ଆହ୍ୱାନ କରାଯାଇଥିଲା । ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଆୟୋଜିତ ଏହି ବୈଠକରେ ଭାରତର ବିଭିନ୍ନ ରାଜନୈତିକ ଦଳର ନେତାମାନେ ସକ୍ରିୟ ଅଂଶଗ୍ରହଣ କରିଥିଲେ । ପ୍ରଧାନମନ୍ତ୍ରୀ କହିଥିଲେ ଭାରତର ଜି-୨୦ ଅଧ୍ୟକ୍ଷତା ସାରା ଦେଶର ଓ ସମଗ୍ର ବିଶ୍ୱକୁ ଭାରତର ସାମର୍ଥ୍ୟ ପ୍ରଦର୍ଶନ ପାଇଁ ନିଆରା ସୁଯୋଗ ପ୍ରଦାନ କରିଛି । ଭାରତ ପ୍ରତି ବିଶ୍ୱର ଆକର୍ଷଣ ଓ ଜିଜ୍ଞାସା ରହିଛି ଯାହା ଭାରତର ଜି-୨୦ ଅଧ୍ୟକ୍ଷତାର ସମ୍ଭାବନା ବୃଦ୍ଧି କରିଛି । ଟିମ ୱର୍କକୁ ପ୍ରଧାନମନ୍ତ୍ରୀ ଗୁରୁତ୍ୱ ପ୍ରଦାନ କରିବା ସହ ଜି-୨୦ର ବିଭିନ୍ନ କାର୍ଯ୍ୟକ୍ରମ ଆୟୋଜନ ପାଇଁ ସମସ୍ତ ନେତାଙ୍କ ସହଯୋଗ କାମନା କରିଥିଲେ । ଜି-୨୦ ଅଧ୍ୟକ୍ଷତା ମାଧ୍ୟମରେ ଭାରତର ପାରମ୍ପରିକ ବୃହତ ମେଟ୍ରୋ ବ୍ୟତୀତ ଅନ୍ୟ ସ୍ଥାନଗୁଡିକର ନିଆରାପଣ ପ୍ରଦର୍ଶିତ ହୋଇପାରିବ ବୋଲି ସେ କହିଛନ୍ତି । ଭାରତର ଜି-୨୦ ଅଧ୍ୟକ୍ଷତା ଅବସରରେ ବହୁ ସଂଖ୍ୟାରେ ଭାରତ ଆସୁଥିବା ଅତିଥିମାନଙ୍କ ସମ୍ପର୍କରେ ଉଲ୍ଲେଖ କରି ପ୍ରଧାନମନ୍ତ୍ରୀ ଜି-୨୦ ବୈଠକ ଆୟୋଜିତ ହେବାକୁ ଥିବା ସ୍ଥାନଗୁଡିକରେ ପର୍ଯ୍ୟଟନ ଓ ସ୍ଥାନୀୟ ଅର୍ଥନୀତିକୁ ପ୍ରୋତ୍ସାହିତ କରିବାର ଅବସର ସମ୍ପର୍କରେ ଉଲ୍ଲେଖ କରିଛନ୍ତି । ପ୍ରଧାନମନ୍ତ୍ରୀଙ୍କ ବକ୍ତକ୍ୟ ପୂର୍ବରୁ ବହୁ ନେତା ଭାରତର ଜି-୨୦ ଅଧ୍ୟକ୍ଷତା ସମ୍ପର୍କରେ ନିଜର ସୁଚିନ୍ତିତ ମତ ପ୍ରଦାନ କରିଥିଲେ । ସେମାନଙ୍କ ମଧ୍ୟରେ ଶ୍ରୀ ଜେ.ପି. ନଡ୍ଡା, ଶ୍ରୀ ମଲ୍ଲିକାର୍ଜୁନ ଖରଗେ, ସୁଶ୍ରୀ ମମତା ବାନାର୍ଜୀ, ଶ୍ରୀ ନବୀନ ପଟ୍ଟନାୟକ, ଶ୍ରୀ ଅରବିନ୍ଦ କେଜରିୱାଲ, ଶ୍ରୀ ୱାଇ.ଏସ. ଜଗନମୋହନ ରେଡ୍ଡୀ, ଶ୍ରୀ ସୀତାରାମ ୟେଚୁରି, ଶ୍ରୀ ଚନ୍ଦ୍ରବାବୁ ନାଇଡୁ, ଶ୍ରୀ ଏମ.କେ. ଷ୍ଟାଲିନ, ଶ୍ରୀ ଏଡାପ୍ପଡି କେ. ପଲାନିସ୍ୱାମୀ, ଶ୍ରୀ ପଶୁପତିନାଥ ପାରସ, ଶ୍ରୀ ଏକନାଥ ଶିନ୍ଦେ ଓ ଶ୍ରୀ କେ.ଏମ. କାଦର ମୋହିଦ୍ଦିନ ସାମିଲ ଥିଲେ । ଗୃହ ମନ୍ତ୍ରୀ ଓ ଅର୍ଥ ମନ୍ତ୍ରୀ ସଂକ୍ଷେପରେ ନିଜ ନିଜ ବକ୍ତବ୍ୟ ଉପସ୍ଥାପନ କରିଥିଲେ । ଭାରତର ଜି-୨୦ ପ୍ରାଥମିକତା କ୍ଷେତ୍ରଗୁଡିକ ସମ୍ପର୍କରେ ଏକ ବିସ୍ତୃତ ଉପସ୍ଥାପନା ମଧ୍ୟ ହୋଇଥିଲା । ଏହି ବୈଠକରେ ମନ୍ତ୍ରୀ ଶ୍ରୀ ରାଜନାଥ ସିଂହ, ଶ୍ରୀ ଅମିତ ଶାହ, ଶ୍ରୀମତୀ ନିର୍ମଳା ସୀତାରମଣ, ଡଃ ଏସ. ଜୟଶଙ୍କର, ଶ୍ରୀ ପୀୟୁଷ ଗୋୟଲ, ଶ୍ରୀ ପ୍ରହ୍ଲାଦ ଯୋଶୀ, ଶ୍ରୀ ଭୂପେନ୍ଦର ଯାଦବ ଓ ପୂର୍ବତନ ପ୍ରଧାନମନ୍ତ୍ରୀ ଶ୍ରୀ ଏଚ.ଡି. ଦେବେ ଗୌଡା ପ୍ରମୁଖ ଉପସ୍ଥିତ ଥିଲେ ।
ଭାରତ-ୟୁଏଇ ଭର୍ଚୁଆଲ୍ ସମ୍ମିଳନୀ

ମାନ୍ୟବର ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଏବଂ ଆବୁଧାବିର କ୍ରାଉନ୍ ପ୍ରିନ୍ସ ମହା ମହିମ ଶେଖ ମହମ୍ମଦ ବିନ୍ ଜାଏଦ ଅଲ ନାହାନ ଆଜି ଏକ ଭର୍ଚୁଆଲ ସମ୍ମିଳନୀ ମାଧ୍ୟମରେ ସାମିଲ୍ ହୋଇଥିଲେ। ଏହି ଅବସରରେ ସମସ୍ତ କ୍ଷେତ୍ରରେ ଦ୍ୱିପାକ୍ଷିକ ସମ୍ପର୍କର କ୍ରମାଗତ ଅଭିବୃଦ୍ଧିରେ ଉଭୟ ନେତା ଗଭୀର ସନ୍ତୋଷ ବ୍ୟକ୍ତ କରିଛନ୍ତି। ମାନ୍ୟବର ପ୍ରଧାନମନ୍ତ୍ରୀ ଏବଂ ମହା ମହିମ କ୍ରାଉନ୍ ପ୍ରିନ୍ସ ଏକ ମିଳିତ ଭିଜନ୍ ଷ୍ଟେଟମେଣ୍ଟ ଜାରି କରିଛନ୍ତି “ଭାରତ ଏବଂ ୟୁଏଇ ମଧ୍ୟରେ ବ୍ୟାପକ କୌଶଳ ସହଭାଗୀତା: ନୂତନ ସୀମା, ନୂତନ ମାଇଲଖୁଣ୍ଟ“। ଭାରତ ଏବଂ ୟୁଏଇ ମଧ୍ୟରେ ଭବିଷ୍ୟତ–ସହଭାଗୀତା ପାଇଁ ଏକ ରୋଡ୍ ମ୍ୟାପ୍ ପ୍ରତିଷ୍ଠା କରେ ଏବଂ ଫୋକସ୍ କ୍ଷେତ୍ର ଏବଂ ଫଳାଫଳକୁ ଚିହ୍ନଟ କରିଥାଏ। ଏହାର ଉଦ୍ଦେଶ୍ୟ ହେଉଛି ଅର୍ଥନୀତି, ଶକ୍ତି, ଜଳବାୟୁ ସମ୍ପର୍କିତ କାର୍ଯ୍ୟ, ଉଦୀୟମାନ ପ୍ରଯୁକ୍ତିବିଦ୍ୟା, ଦକ୍ଷତା ଏବଂ ଶିକ୍ଷା, ଖାଦ୍ୟ ନିରାପତ୍ତା, ସ୍ୱାସ୍ଥ୍ୟସେବା ଏବଂ ପ୍ରତିରକ୍ଷା ଏବଂ ନିରାପତ୍ତା ସହିତ ବିଭିନ୍ନ କ୍ଷେତ୍ରରେ ନୂତନ ବାଣିଜ୍ୟ, ପୁଞ୍ଜି ବିନିଯୋଗ ଏବଂ ନୂତନତ୍ୱକୁ ଗତିଶୀଳ କରିବା। ଏହି ଭର୍ଚୁଆଲ୍ ସମ୍ମିଳନୀର ଏକ ପ୍ରମୁଖ ବିଶେଷତ୍ତ୍ବ ହେଉଛି ଇଣ୍ଡିଆ-ୟୁଏଇ କମ୍ପରିହେନସିଭ୍ ଇକୋନୋମିକ୍ ପାର୍ଟନରସିପ୍ ଏଗ୍ରିମେଣ୍ଟ (ସିଇପିଏ) ର ସ୍ବାକ୍ଷର ଓ ଏକ୍ସଚେଞ୍ଜ । ଏହାକୁ ବାଣିଜ୍ୟ ଓ ଉଦ୍ୟୋଗ ମନ୍ତ୍ରୀ ଶ୍ରୀଯୁକ୍ତ ପିୟୁଷ ଗୋୟଲ ଓ ୟୁଏଇର ଅର୍ଥନୀତି ମନ୍ତ୍ରୀ ଏଚ.ଇ. ଅବଦୁଲ୍ଲା ବିନ୍ ତୋକ୍ ଅଲ୍‌ ମାରିଙ୍କ ମଧ୍ୟରେ ଏହି ଦୁଇ ଜଣ ଲିଡରଙ୍କ ଭର୍ଚୁଆଲ୍ ଉପସ୍ଥିତିରେ କରାଯାଇଥିଲା। ଏହି ରାଜିନାମା ମାଧ୍ୟମରେ ଭାରତ ଓ ୟୁଏଇ ବ୍ୟବସାୟରେ ଉଲ୍ଲେଖନୀୟ ଲାଭ ହେବ। ଏହାଦ୍ବାରା ବଜାରରେ ଅଭିବୃଦ୍ଧି ହେବା ସହିତ ତାରିଫ୍‌ ହ୍ରାସ ପାଇବ। ଏହା ଆଶା କରାଯାଉଛି ଯେ ସିଇପିଏ ଦ୍ବାରା ଦ୍ବିପାକ୍ଷିକ ବାଣିଜ୍ୟ ବୃଦ୍ଧି ପାଇବ ଯାହାକି ବର୍ତ୍ତମାନର ୟୁଏସ ଡଲାର 60 ବିଲିୟନରୁ ବୃଦ୍ଧି ହୋଇ ଆଗାମୀ 5 ବର୍ଷରେ ୟୁଏସ ଡଲାର 100 ବିଲିୟନ ଡଲାରରେ ପହଞ୍ଚିବ। ଭାରତର ସ୍ବାଧୀନତାର 75 ତମ ବାର୍ଷିକୀ ଏବଂ ୟୁଏଇର ପ୍ରତିଷ୍ଠାର 50 ବର୍ଷ ପୂର୍ତ୍ତି ଅବସରରେ ଏହି ଦୁଇ ନେତା ମିଳିତ ଭାବରେ ସ୍ମରଣୀୟ ଷ୍ଟାମ୍ପ ମଧ୍ୟ ଉନ୍ମୋଚନ କରିଛନ୍ତି। ଶିଖର ସମ୍ମିଳନୀରେ ଭାରତୀୟ ଏବଂ ୟୁଏଇ ସଂସ୍ଥାଗୁଡ଼ିକ ମଧ୍ୟରେ ସ୍ୱାକ୍ଷରିତ ଦୁଇଟି ଏମଓୟୁ ମଧ୍ୟ ଘୋଷଣା କରାଯାଇଥିଲା। ଏଗୁଡ଼ିକ ହେଉଛି, ଖାଦ୍ୟ ସୁରକ୍ଷା କରିଡର ପଦକ୍ଷେପ ସମ୍ପର୍କରେ ଏପିଇଡିଏ ଏବଂ ଡିପି ୱାର୍ଲଡ୍‌ ଓ ଅଲ୍‌ ଧାରା ମଧ୍ୟରେ ଏମଓୟୁ। ଏହା ସହିତ ଭାରତର ଗିଫ୍‌ଟ ସିଟି ଓ ଆବୁ ଧାବି ଗ୍ଲୋବାଲ୍ ମାର୍କେଟ ଅନ୍ କୋପରେସନ ଇନ୍ ଫାଇନାନ୍ସିଆଲ୍ ପ୍ରୋଜେକ୍ଟସ ଆଣ୍ଡ ସର୍ଭିସେସ୍ ମଧ୍ୟରେ ମଧ୍ୟରେ ଏମଓୟୁ ସ୍ବାକ୍ଷରିତ ହୋଇଛି। ଆଉ ଦୁଇଟି ଏମଓୟୁ – ଗୋଟିଏ ହେଉଛି ଜଳବାୟୁ ସମ୍ପର୍କିତ ସହଯୋଗ ଓ ଅନ୍ୟଟି ଶିକ୍ଷା ସମ୍ପର୍କରେ ସ୍ବାକ୍ଷରିତ ହୋଇଛି। କୋଭିଡ ମହାମାରୀ ସମୟରେ ଭାରତୀୟ ମାନଙ୍କର ଯତ୍ନ ନେଇଥିବାରୁ ପ୍ରଧାନମନ୍ତ୍ରୀ ମହାମହିମ କ୍ରାଉନ୍‌ ପିନ୍ସ ଆବୁଧାବିଙ୍କୁ ଧନ୍ୟବାଦ ଜଣାଇଛନ୍ତି। ସେ ମଧ୍ୟ ତାଙ୍କୁ ଭାରତ ଗସ୍ତରେ ଆସିବାକୁ ନିମନ୍ତ୍ରଣ କରିଛନ୍ତି।
ନବରାତ୍ରୀ ଅବସରରେ ମା ସ୍କନ୍ଦମାତାଙ୍କ ଆଶୀର୍ବାଦ ଲୋଡିଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଭକ୍ତଙ୍କ ପାଇଁ ନବରାତ୍ରୀର ପଞ୍ଚମ ଦିନରେ ମା ସ୍କନ୍ଦମାତାଙ୍କ ଆଶୀର୍ବାଦ ଲୋଡିଛନ୍ତି ଏବଂ ଦେବୀଙ୍କ ପ୍ରାର୍ଥନା (ସ୍ତୁତି) ସେୟାର କରିଛନ୍ତି । ପ୍ରଧାନମନ୍ତ୍ରୀ ଟୁଇଟ୍‍ କରିଛନ୍ତି; “ନମାମି ସ୍କନ୍ଦ ମାତାରାମ ସ୍କନ୍ଧଧାରିଣୀମ୍‍ । ସମଗ୍ର ତତ୍ୱ ସାଗରମ ପାର ପାରଗହରାମ । ନବରାତ୍ରୀର ପଞ୍ଚମ ଦିନରେ ଦେବୀ ସ୍କନ୍ଦମାତାଙ୍କୁ ପୂଜା କରିବାର ନିୟମ ଅଛି । ମା ସ୍କନ୍ଦମାତା ସମସ୍ତଙ୍କ ଜୀବନରେ ନୂତନ ଶକ୍ତି ଭରି ଦିଅନ୍ତୁ । ଦେଶବାସୀଙ୍କ ତରଫରୁ ତାଙ୍କୁ ପ୍ରଣାମ!”
ଜନ୍ମଦିନ ଅବସରରେ ଲତା ମଙ୍ଗେସକରଙ୍କୁ ପ୍ରଧାନମନ୍ତ୍ରୀଙ୍କ ଶୁଭେଚ୍ଛା

ଜନ୍ମଦିନ ଅବସରରେ ଲତା ମଙ୍ଗେସକର ଜୀଙ୍କୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଶୁଭେଚ୍ଛା ଜଣାଇବା ସହ ତାଙ୍କ ଦୀର୍ଘ ଓ ସୁସ୍ଥ ଜୀବନ କାମନା କରିଛନ୍ତି । ପ୍ରଧାନମନ୍ତ୍ରୀ ଏକ ଟ୍ୱିଟରେ କହିଛନ୍ତି; “ସମ୍ମାନନୀୟା ଲତା ଦିଦିଙ୍କୁ ଜନ୍ମଦିନର ଶୁଭେଚ୍ଛା । ତାଙ୍କ ସୁମଧୁର ସ୍ୱର ସାରା ବିଶ୍ୱରେ ଗୁଞ୍ଜରିତ ହେଉଛି । ନମ୍ରତା ତଥା ଭାରତୀୟ ସଂସ୍କୃତି ପ୍ରତି ଭଲ ପାଇବା ଯୋଗୁଁ ସେ ସମ୍ମାନନୀୟା । ବ୍ୟକ୍ତିଗତ ଭାବେ ତାଙ୍କ ଆଶୀର୍ବାଦ ସାମର୍ଥ୍ୟର ଅନ୍ୟତମ ସ୍ରୋତ । ଲତା ଦିଦିଙ୍କ ଦୀର୍ଘ ଓ ସୁସ୍ଥ ଜୀବନ ପାଇଁ ପ୍ରାର୍ଥନା କରୁଛି ।”
“ନାୟକ” ମାନ୍ୟତା ସହିତ ‘ପରିବାର ଏବଂ ତଲୱାର’ ସମ୍ପ୍ରଦାୟକୁ କର୍ଣ୍ଣାଟକର ଅନୁସୂଚୀତ ଜନଜାତି ତାଲିକାରେ ସାମିଲ କରିବା ପ୍ରସ୍ତାବକୁ କ୍ୟାବିନେଟ ଅନୁମୋଦନ

କର୍ଣ୍ଣାଟକର ଅନୁସୂଚୀତ ଜନଜାତି ତାଲିକାର କ୍ରମିକ ସଂଖ୍ୟା 38ରେ “ନାୟକ” ମାନ୍ୟତା ସହିତ ‘ପରିବାର ଏବଂ ତଲୱାର’ ସମ୍ପ୍ରଦାୟକୁ ସାମିଲ କରିବା ପ୍ରସ୍ତାବକୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକରେ ମଞ୍ଜୁରି ମିଳିଛି । ବୃହତ ପ୍ରଭାବ : ଏହାଦ୍ୱାରା କର୍ଣ୍ଣାଟକରେ ଦୀର୍ଘଦିନ ଧରି ଅନୁସୂଚୀତ ଜନଜାତି ମାନ୍ୟତା ଦେବା ଲାଗି ଦାବି କରି ଆସୁଥିବା ‘ପରିବାର ଏବଂ ତଲୱାର’ ଜନଜାତିଙ୍କ ଦାବି ପୂରଣ ହୋଇପାରିବ । ‘ପରିବାର ଏବଂ ତଲୱାର’ ସମ୍ପ୍ରଦାୟର ଲୋକମାନେ କର୍ଣ୍ଣାଟକ ସରକାରଙ୍କ ଠାରୁ ଅନୁସୂଚୀତ ଜନଜାତି ପ୍ରମାଣପତ୍ର ହାସଲ କରିପାରିବେ ଏବଂ ରାଜ୍ୟରେ ଅନୁସୂଚୀତ ଜନଜାତିଙ୍କ ପାଇଁ ରହିଥିବା ସବୁ ପ୍ରକାର ସୁବିଧାର ଲାଭ ନେଇପାରିବେ ।
ସରୋଗେସି ବିଲ୍, 2016 କୁ କେବିନେଟ ମଞ୍ଜୁରି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କେବିନେଟ ବୈଠକରେ ସରୋଗେସି (ବ୍ୟବସାୟୀକ ଉଦ୍ଧାର-ଗର୍ଭ) ବିଲ୍, 2016କୁ ମଞ୍ଜୁରି ପ୍ରଦାନ କରିଛନ୍ତି । ଏହି ବିଲ୍ ଦେଶରେ ସରୋଗେସି ବ୍ୟବସ୍ଥାକୁ ନିୟନ୍ତ୍ରଣ କରିବ । ଏହାଦ୍ୱାରା କେନ୍ଦ୍ରସ୍ତରରେ ଏକ ଜାତୀୟ ସରୋଗେସି ବୋର୍ଡ, ରାଜ୍ୟ/କେନ୍ଦ୍ର ଶାସିତ କ୍ଷେତ୍ର ସ୍ତରରେ ରାଜ୍ୟସ୍ତରୀୟ ସରୋଗେସି ବୋର୍ଡ ଏବଂ ଅନୁରୂପ ପ୍ରାଧିକରଣମାନ ପ୍ରତିଷ୍ଠା କରାଯିବ । ଏହି ବିଲ୍ ଆଇନରେ ପରିଣତ ହୋଇ କାର୍ଯ୍ୟକାରୀ କରାଗଲେ ସରୋଗେସି ଦଳିତ ସମସ୍ତ କାର୍ଯ୍ୟକୁ ନିୟନ୍ତ୍ରଣ କରାଯିବ, ବ୍ୟବସାୟିକ ଭାବେ ସରୋଗେସିକୁ ନିଷେଧ କରାଯିବ ତଥା ଆବଶ୍ୟକ କରୁଥିବା ବନ୍ଧ୍ୟା ଦମ୍ପତିକୁ ବୈଧାନିକ ସରୋଗେସି ପାଇଁ ଅନୁମତି ପ୍ରଦାନ କରିବ । ଯେଉଁ ଭାରତୀୟ ବନ୍ଧ୍ୟା ଦମ୍ପତି ବୈଧାନିକ ଦୃଷ୍ଟିରୁ ଉଦ୍ଧାର-ଗର୍ଭ ମାଧ୍ୟମରେ ସନ୍ତାନ ଜନ୍ମ ପାଇଁ ଚାହିଁବେ ସେମାନେ ଏହାଦ୍ୱାରା ଉପକୃତ ହେବେ । ପୁନଶ୍ଚ ଏଭଳି ପଦ୍ଧତିରେ ଜନ୍ମିତ ସନ୍ତାନ ଓ ଜନ୍ମଦାତ୍ରୀ ମାତାଙ୍କ ଅଧିକାରକୁ ସୁରକ୍ଷିତ କରାଯାଇପାରିବ । ଏହି ବିଲ୍ ଜାମ୍ମୁ-କାଶ୍ମୀରକୁ ଛାଡି ସାରା ଭାରତ ପାଇଁ ପ୍ରଯୁଜ୍ୟ ହେବ । ଏହାଦ୍ୱାରା ହେବାକୁ ଥିବା ସବୁଠାରୁ ବଡ ଉପକାରଟି ହେଲା ଯେ, ଏହା ଦେଶରେ ସରୋଗେସି ସେବାକୁ ନିୟନ୍ତ୍ରଣ କରିବ । ମାନବ ଭ୍ରୁଣ ଓ ପରିପକ୍ଵ ଜନନକୋଷ (Gamete)ର ବ୍ୟବସାୟିକ କ୍ରୟବିକ୍ରୟକୁ ସମ୍ପୂର୍ଣ୍ଣ ଭାବେ ନିଷିଦ୍ଧ କରାଯାଇଛି । ତେଣୁ ଏହାଦ୍ୱାରା ଅନୈତିକ ଭାବେ ସରୋଗେସିକୁ ଉପଯୋଗ କରାଯିବା କାର୍ଯ୍ୟକୁ ସମ୍ପୂର୍ଣ୍ଣ ରୂପେ ରୋକାଯାଇପାରିବ । ତେବେ ପ୍ରସ୍ତାବିତ ଚିଠା ବିଲରେ ଏହାର ସ୍ଥାୟୀ ବ୍ୟବସ୍ଥା କରାଯାଇନାହିଁ ।
ନିଜ ଜନ୍ମଦିନକୁ ଆମର ଅର୍ଥନୀତି, ସମାଜ ଏବଂ ପରିବେଶକୁ ଅନ୍ତର୍ଭୁକ୍ତ କରୁଥିବା କାର୍ଯ୍ୟକ୍ରମଗୁଡିକ ସହିତ ବିତାଇଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଅର୍ଥନୀତି, ସମାଜ ଏବଂ ପରିବେଶକୁ ଅନ୍ତର୍ଭୁକ୍ତ କରୁଥିବା କାର୍ଯ୍ୟକ୍ରମରେ ତାଙ୍କ ଜନ୍ମଦିନ ଅତିବାହିତ କରିଥିଲେ । ଶୁଭେଚ୍ଛା ଏବଂ ସ୍ନେହ ପାଇଁ ସେ ମଧ୍ୟ କୃତଜ୍ଞତା ଜଣାଇଛନ୍ତି । ଶ୍ରୀ ମୋଦୀ ଟୁଇଟ୍ କରିଛନ୍ତି: “ମିଳିଥିବା ସ୍ନେହ ଶ୍ରଦ୍ଧା ମୋତେ ଅଭିଭୂତ କରିଛି । ମୋର ଜନ୍ମଦିନରେ ମୋତେ ଶୁଭେଚ୍ଛା ଜଣାଇଥିବା ପ୍ରତ୍ୟେକ ବ୍ୟକ୍ତିଙ୍କୁ ମୁଁ ଧନ୍ୟବାଦ ଜଣାଉଛି । ଏହି ଶୁଭେଚ୍ଛା ମୋତେ ଅଧିକ ପରିଶ୍ରମ କରିବାକୁ ଶକ୍ତି ପ୍ରଦାନ କରିବ । ମୁଁ ସେହି ସମସ୍ତ ଲୋକଙ୍କୁ ପ୍ରଶଂସା କରୁଛି ଯେଉଁମାନେ ଏହି ଦିନକୁ ବିଭିନ୍ନ ବର୍ଗର ସେବା ପାଇଁ ଉତ୍ସର୍ଗ କରିଛନ୍ତି । ସେମାନଙ୍କର ସଂକଳ୍ପ ପ୍ରଶଂସନୀୟ ।” “ମୁଁ ଆମର ଅର୍ଥନୀତି, ସମାଜ ଏବଂ ପରିବେଶକୁ ଅନ୍ତର୍ଭୁକ୍ତ କରୁଥିବା କାର୍ଯ୍ୟକ୍ରମରେ ଯୋଗଦେଇ ଦିନ ବିତାଇଥିଲି । ମୁଁ ପ୍ରକୃତରେ ବିଶ୍ୱାସ କରେ ଯେ ଯେତେବେଳେ ଆମେ ଏହି କ୍ଷେତ୍ରଗୁଡିକରେ ସାମୂହିକ ଭାବରେ କାର୍ଯ୍ୟ କରୁ, ଆମେ ନିରନ୍ତର ଏବଂ ଅନ୍ତର୍ଭୂକ୍ତି ବିକାଶର ଲକ୍ଷ୍ୟ ପୂରଣ କରିବୁ । ଆଗାମୀ ଦିନରେ ଆମେ ଅଧିକ ପରିଶ୍ରମ କରିବା ଜାରି ରଖିବା । ଅନେକ ଆନ୍ତର୍ଜାତୀୟ ନେତା ପ୍ରଧାନମନ୍ତ୍ରୀଙ୍କୁ ତାଙ୍କ ଜନ୍ମଦିନରେ ଶୁଭେଚ୍ଛା ଜଣାଇଛନ୍ତି । ଡୋମିନିକାର ପ୍ରଧାନମନ୍ତ୍ରୀ ମାନ୍ୟବର ରୁଜଭେଲ୍ଟ ସ୍କେରିଟ୍ଙ୍କ ଶୁଭେଚ୍ଛାର ଉତ୍ତର ପ୍ରଧାନମନ୍ତ୍ରୀ ଦେଇଛନ୍ତି “ଜନ୍ମଦିନର ଶୁଭେଚ୍ଛା ପାଇଁ ପ୍ରଧାନମନ୍ତ୍ରୀ ରୁଜୁଭେଲ୍ଟ ସ୍କେରିଟଙ୍କୁ ଧନ୍ୟବାଦ” ନେପାଳର ପ୍ରଧାନମନ୍ତ୍ରୀ ମାନ୍ୟବର ଶେର୍ ବାହାଦୂର ଦେଓବାଙ୍କୁ ପ୍ରଧାନମନ୍ତ୍ରୀ କହିଛନ୍ତି “ଜନ୍ମଦିନର ଶୁଭେଚ୍ଛା ପାଇଁ ପ୍ରଧାନମନ୍ତ୍ରୀ ଶେର ବାହାଦୂର ଦେଓବାଙ୍କୁ ଧନ୍ୟବାଦ । ମୋତେ ଗଭୀର ଭାବେ ଛୁଇଁଛି” ମରିସସର ପ୍ରଧାନମନ୍ତ୍ରୀ ମାନ୍ୟବର ପ୍ରବୀନ୍ଦ କୁମାର ଜଗନ୍ନାଥ ମଧ୍ୟ ପ୍ରଧାନମନ୍ତ୍ରୀଙ୍କୁ ଶୁଭେଚ୍ଛା ଜଣାଇଛନ୍ତି ଏବଂ ଶ୍ରୀ ମୋଦୀ ଉତ୍ତର ଦେଇଛନ୍ତି “ମୋର ପ୍ରିୟ ବନ୍ଧୁ ପ୍ରଧାନମନ୍ତ୍ରୀ କୁମାର ଜଗନ୍ନାଥଙ୍କୁ ତାଙ୍କର ଶୁଭେଚ୍ଛା ପାଇଁ ଧନ୍ୟବାଦ” ଭୁଟାନର ପ୍ରଧାନମନ୍ତ୍ରୀଙ୍କ ଶୁଭେଚ୍ଛାରେ ପ୍ରଧାନମନ୍ତ୍ରୀ ଉତ୍ତର ଦେଇଛନ୍ତି “ଉଷ୍ମ ଶୁଭେଚ୍ଛା ପାଇଁ ଭୁଟାନ ପ୍ରଧାନମନ୍ତ୍ରୀଙ୍କୁ ଧନ୍ୟବାଦ । ମୁଁ ଭୁଟାନରେ ମୋର ବନ୍ଧୁମାନଙ୍କଠାରୁ ସର୍ବଦା ପାଇଥିବା ଅପାର ପ୍ରେମ ଏବଂ ସମ୍ମାନକୁ ପ୍ରକୃତରେ ଗୁରୁତ୍ୱ ଦେଉଛି । ପ୍ରଧାନମନ୍ତ୍ରୀ ମଧ୍ୟ ଜାତୀୟ ମାନ୍ୟଗଣ୍ୟ ବ୍ୟକ୍ତିଙ୍କୁ ସେମାନଙ୍କ ଶୁଭେଚ୍ଛା ପାଇଁ ଧନ୍ୟବାଦ ଜଣାଇଛନ୍ତି ରାଷ୍ଟ୍ରପତି ଶ୍ରୀମତୀ ଦ୍ରୌପଦୀ ମୁର୍ମୁଙ୍କୁ ତାଙ୍କ ଶୁଭେଚ୍ଛା ପାଇଁ ଧନ୍ୟବାଦ ଜଣାଇଛନ୍ତି ପ୍ରଧାନମନ୍ତ୍ରୀ “ଶୁଭକାମନା ପାଇଁ ଆପଣଙ୍କୁ ବହୁତ ବହୁତ ଧନ୍ୟବାଦ ମାନନୀୟ ରାଷ୍ଟ୍ରପତି ଜୀ @ରାଷ୍ଟ୍ରପତିଭବନ” ଉପରାଷ୍ଟ୍ରପତି ଶ୍ରୀ ଜଗଦୀପ ଧନଖରଙ୍କୁ ପ୍ରଧାନମନ୍ତ୍ରୀ ଉତ୍ତର ଦେଇଛନ୍ତି “ଶୁଭଚ୍ଛା ଅଭିନନ୍ଦନ ବାର୍ତ୍ତା ପାଇଁ ଉପରାଷ୍ଟ୍ରପତି ଜଗଦୀପ ଧନକର ଜୀଙ୍କୁ କୃତଜ୍ଞତା @ଉପରାଷ୍ଟ୍ରପତି ସଚିବାଳୟ” ପୂର୍ବତନ ରାଷ୍ଟ୍ରପତି ଶ୍ରୀ ରାମ ନାଥ କୋବିନ୍ଦ ମଧ୍ୟ ପ୍ରଧାନମନ୍ତ୍ରୀଙ୍କୁ ଶୁଭେଚ୍ଛା ଜଣାଇଛନ୍ତି, ପ୍ରଧାନମନ୍ତ୍ରୀ ଉତ୍ତର ଦେଇଛନ୍ତି । “ଆପଣଙ୍କୁ ହୃଦୟରୁ ଧନ୍ୟବାଦ ମାନ୍ୟବର ରାମନାଥ କୋବିନ୍ଦ ଜୀ” ପୂର୍ବତନ ଉପରାଷ୍ଟ୍ରପତି ଶ୍ରୀ ଏମ ଭେଙ୍କୟା ନାଇଡୁଙ୍କ ଶୁଭେଚ୍ଛା ଜଣାଇଛନ୍ତି, ପ୍ରଧାନମନ୍ତ୍ରୀ ଉତ୍ତର ଦେଇଛନ୍ତି “ଆପଣଙ୍କ ଶୁଭେଚ୍ଛା ଛୁଇଁଯାଇଛି, ଭେଙ୍କିୟା ଗାରୁ । @ଏମ ଭେଙ୍କିୟାନାଇଡୁ”
ଉଦୟପୁର ବସ ଦୁର୍ଘଟଣାରେ ପ୍ରାଣହାନୀ ଲାଗି ପ୍ରଧାନମନ୍ତ୍ରୀଙ୍କ ଶୋକ

ଉଦୟପୁର ବସ ଦୁର୍ଘଟଣାରେ ପ୍ରାଣହାନୀ ଯୋଗୁଁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଶୋକ ପ୍ରକାଶ କରିଛନ୍ତି । ଦୁର୍ଘଟଣାରେ ମୃତ୍ୟୁବରଣ କରିଥିବା ଲୋକଙ୍କ ପରିଜନଙ୍କ ପ୍ରତି ପ୍ରଧାନମନ୍ତ୍ରୀ ସମବେଦନା ଜଣାଇଛନ୍ତି । ଉଦୟପୁର ଦୁର୍ଘଟଣାରେ ଆହତଙ୍କ ସେ ଆଶୁ ଆରୋଗ୍ୟ କାମନା ମଧ୍ୟ କରିଛନ୍ତି ।
ସିଡବ୍ଲ୍ୟୁଜି ୨୦୨୨ ରେ ୫୧ କିଲୋଗ୍ରାମ ପୁରୁଷ ବକ୍ସିଂରେ ସ୍ୱର୍ଣ୍ଣ ପଦକ ଜିତିଥିବାରୁ ଅମିତ ପାଙ୍ଗଲଙ୍କୁ ଅଭିନନ୍ଦନ ଜଣାଇଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ରାଜ୍ୟଗୋଷ୍ଠୀ କ୍ରୀଡା ୨୦୨୨ ରେ ୫୧ କିଲୋଗ୍ରାମ ପୁରୁଷ ବକ୍ସିଂରେ ସ୍ୱର୍ଣ୍ଣ ପଦକ ଜିତିଥିବାରୁ ଅମିତ ପାଙ୍ଗଲଙ୍କୁ ଅଭିନନ୍ଦନ ଜଣାଇଛନ୍ତି । ପ୍ରଧାନମନ୍ତ୍ରୀ ଟୁଇଟ୍ କରିଛନ୍ତି; “ଆମର ପଦକ ତାଲିକାରେ ଏକ ସମ୍ମାନଜନକ ଯୋଗଦାନ ପାଇଁ ତାରକା ଅମିତ ପାଙ୍ଗଲଙ୍କୁ ଧନ୍ୟବାଦ । ସେ ଆମର ସବୁଠାରୁ ପ୍ରଶଂସନୀୟ ଏବଂ କୁଶଳୀ ବକ୍ସରମାନଙ୍କ ମଧ୍ୟରୁ ଜଣେ, ଯିଏ ସର୍ବୋଚ୍ଚ ଚତୁରତା ପ୍ରଦର୍ଶନ କରିଛନ୍ତି । ସ୍ୱର୍ଣ୍ଣ ପଦକ ଜିତିବା ପାଇଁ ମୁଁ ତାଙ୍କୁ ଅଭିନନ୍ଦନ ଜଣାଉଛି ଏବଂ ଭବିଷ୍ୟତ ପାଇଁ ତାଙ୍କୁ ବହୁତ ଶୁଭେଚ୍ଛା ଜଣାଉଛି । #Cheer4India”
ପ୍ରଧାନମନ୍ତ୍ରୀ ଆସନ୍ତା ୭ତାରିଖ (୦୭.୦୯.୨୦୨୧)ଦିନ ଶିକ୍ଷକ ପର୍ବ ଆଲୋଚନାଚକ୍ର ଉଦ୍‌ଘାଟନୀ ସମାରୋହରେ ଦେବେ ଉଦ୍‌ବୋଧ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆସନ୍ତା ୭ତାରିଖ (୦୭.୦୯.୨୦୨୧) ଦିନ ଶିକ୍ଷକ ପର୍ବର ଉଦ୍‌ଘାଟନୀ ଆଲୋଚନାଚକ୍ରରେ ପୂର୍ବାହ୍ନ ୧୧ଟାବେଳେ ଭିଡିଓ କନ୍‌ଫରେନ୍ସିଂ ଜରିଆରେ ଉଦ୍‌ବୋଧନ ଦେବେ । ଏହି ଅବସରରେ ସେ ଶିକ୍ଷା କ୍ଷେତ୍ରରେ କେତେକ କାର୍ଯ୍ୟକ୍ରମ ଶୁଭାରରମ୍ଭ ମଧ୍ୟ କରିବେ । ପ୍ରଧାନମନ୍ତ୍ରୀ ଭାରତୀୟ ଚିହ୍ନ ଭାଷା ଶବ୍ଦ କୋଷ (ଉଭୟ ଶ୍ରାବ୍ୟ ଓ ପୁସ୍ତକ ଆକାର ଚିହ୍ନଭାଷା କୋଷ, ଦିବ୍ୟାଙ୍କ ମାନଙ୍କ ନିମନ୍ତେ) କଥା ପୁସ୍ତକ (ଚକ୍ଷୁହୀନମାନଙ୍କ ନିମନ୍ତ କଥା ପୁସ୍ତକ) ସିବିଏସଇ, ଏନଆଇଏସଏଚଟିଏଚଏ ଶିକ୍ଷକ ତାଲିମ କାର୍ଯ୍ୟକ୍ରମ, ବିଦ୍ୟାଳୟ ଗୁଣାତ୍ମକ ପ୍ରତିଶ୍ରୁତି, ଆକଳନ ପଦ୍ଧତି ଓ ଶିକ୍ଷା ସେବା ଇତ୍ୟାଦି ନିମନ୍ତେ ବିଦ୍ୟାଞ୍ଜଳି ପୋଟାଲ ଇତ୍ୟାଦିର ଶୁଭାରମ୍ଭ କରିବେ । ଶିକ୍ଷକ ପର୍ବ-୨୦୨୧ ହେଉଛି “ଭାରତରେ ଗୁଣାତ୍ମକ ଓ ନିରନ୍ତର ବିଦ୍ୟାଳୟ ଶିକ୍ଷା ଲାଭ, ଉଦ୍‌ଭାବନାତ୍ମକ ଅଭ୍ୟାସକୁ ପ୍ରୋତ୍ସାହିତ କରିବା ଓ ପ୍ରତ୍ୟେକ ସ୍ତରରେ ନିରନ୍ତରତା ଶିକ୍ଷାର ଓ ଗୁଣାତ୍ମକମାନ ବିକାଶ ଦେଶବ୍ୟାପୀ ବଜାୟ ରଖିବା ପାଇଁ ଏହା କରାଯାଇଛି । କେନ୍ଦ୍ର ଶିକ୍ଷାମନ୍ତ୍ରୀ ଓ ରାଜ୍ୟ ଶିକ୍ଷାମନ୍ତ୍ରୀମାନେ ଏଥିରେ ଉପସ୍ଥିତ ରହିବାର କାର୍ଯ୍ୟକ୍ରମ ରହିଛି ।
ସ୍ଵାମୀ ବିବେକାନନ୍ଦଙ୍କ ଜନ୍ମ ବାର୍ଷିକୀରେ ପ୍ରଧାନମନ୍ତ୍ରୀଙ୍କ ଶ୍ରଦ୍ଧାଞ୍ଜଳି

ସ୍ଵାମୀ ବିବେକାନନ୍ଦଙ୍କ ଜନ୍ମ ବାର୍ଷିକୀରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଶ୍ରଦ୍ଧାଞ୍ଜଳି ଜଣାଇଛନ୍ତି । “ମହାନ ସ୍ଵାମୀ ବିବେକାନନ୍ଦଙ୍କୁ ଆମେ ଶ୍ରଦ୍ଧାଞ୍ଜଳି ଜ୍ଞାପନ କରୁଛୁ ଏବଂ ତାଙ୍କର ଶକ୍ତିଶାଳୀ ଚିନ୍ତନ ଓ ଆଦର୍ଶକୁ ମନେପକାଇବା ଯାହାକି ପିଢି ପରେ ପିଢି ଜନମାନସକୁ ପ୍ରଭାବିତ କରି ରଖିଛି”, ବୋଲି ପ୍ରଧାନମନ୍ତ୍ରୀ କହିଛନ୍ତି ।
ଆୟୁଷ୍ମାନ ଭାରତ ଯୋଜନା ଉପରେ ନାଗରିକଙ୍କ ପ୍ରତିକ୍ରିୟାକୁ ସେୟାର କରିଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆୟୁଷ୍ମାନ ଭାରତ ଯୋଜନାରେ ଭାରତର ସମସ୍ତ ନାଗରିକଙ୍କୁ ୫ ଲକ୍ଷ ଟଙ୍କା ସ୍ୱାସ୍ଥ୍ୟ ବୀମାରେ ସାମିଲ ସଂକ୍ରାନ୍ତରେ ନାଗରିକମାନଙ୍କ ମତାମତକୁ ସେୟାର କରିଛନ୍ତି । ଏହି ଯୋଜନାର ଲାଭ ସମଗ୍ର ଭାରତରେ ମିଳିପାରିବ ବୋଲି ପ୍ରଧାନମନ୍ତ୍ରୀ ମନ୍ତବ୍ୟ ଦେଇଛନ୍ତି । ଜଣେ ନାଗରିକଙ୍କ ଟୁଇଟ୍‍କୁ ଉଦ୍ଧୃତ କରି ପ୍ରଧାନମନ୍ତ୍ରୀ ଟୁଇଟ୍‍ କରିଛନ୍ତି; “ଏହା ସମ୍ପୂର୍ଣ୍ଣ ଅଟେ । ଗୁରୁତ୍ୱପୂର୍ଣ୍ଣ ଯେ ସମଗ୍ର ଭାରତରେ ଏହି ଯୋଜନାର ଲାଭ ସମାନ ଭାବରେ ମିଳିପାରିବ ।”
ମିଲାଦ-ଉନ-ନବୀ ଅବସରରେ ଦେଶବାସୀଙ୍କୁ ପ୍ରଧାନମନ୍ତ୍ରୀଙ୍କ ଅଭିନନ୍ଦନ

ମିଲାଦ-ଉନ-ନବିର ପବିତ୍ର ଅବସରରେ ପ୍ରଧାନମନ୍ତ୍ରୀ ଦେଶବାସୀଙ୍କୁ ଅଭିନନ୍ଦନ ଜଣାଇଛନ୍ତି । “ମିଲାଦ-ଉନ-ନବୀର ଅବସରରେ ଶୁଭେଚ୍ଛା । ଆମେ ପୈଗମ୍ବର ମହମ୍ମଦଙ୍କ ପବିତ୍ର ବାଣୀକୁ ସ୍ମରଣ କରୁଛୁ ଏବଂ ପ୍ରାର୍ଥନା କରୁଛୁ ଯେ ସମାଜରେ ଶାନ୍ତି, ସଂହତି ଏବଂ ଭ୍ରାତୃତ୍ୱର ଭାବନା ବୃଦ୍ଧି ପାଉ,” ବୋଲି ପ୍ରଧାନମନ୍ତ୍ରୀ କହିଛନ୍ତି ।
ପାକିସ୍ତାନରେ ବନ୍ୟା ଯୋଗୁଁ ପ୍ରାଣ ହରାଇଥିବା ଲୋକଙ୍କ ପାଇଁ ଶୋକ ପ୍ରକାଶ କରିଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ପାକିସ୍ତାନରେ ବନ୍ୟା ଯୋଗୁଁ ପ୍ରାଣ ହରାଇଥିବା ଲୋକଙ୍କ ପାଇଁ ଗଭୀର ଦୁଃଖ ପ୍ରକାଶ କରିଛନ୍ତି । ଏକ ଟୁଇଟରେ ପ୍ରଧାନମନ୍ତ୍ରୀ କହିଛନ୍ତି; “ପାକିସ୍ତାନରେ ବନ୍ୟା ଯୋଗୁଁ ଘଟିଥିବା ବିନାଶ ଦେଖି ଦୁଃଖିତ । ପୀଡିତ, ଆହତ ତଥା ଏହି ପ୍ରାକୃତିକ ବିପର୍ଯ୍ୟୟ ଦ୍ୱାରା ପ୍ରଭାବିତ ପରିବାରବର୍ଗଙ୍କୁ ଆମେ ହୃଦୟରୁ ସମବେଦନା ଜଣାଉଛୁ ଏବଂ ଶୀଘ୍ର ପୁନରୁଦ୍ଧାର ପାଇଁ ଆଶା କରୁଛୁ ।”
ଜି -୨୦ ନେତାଙ୍କ ସମ୍ମିଳନୀ ଅବସରରେ ପ୍ରଧାନମନ୍ତ୍ରୀ ଏବଂ ଫ୍ରାନ୍ସର ରାଷ୍ଟ୍ରପତିଙ୍କ ମଧ୍ୟରେ ଦ୍ୱିପାକ୍ଷିକ ବୈଠକ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଫ୍ରାନ୍ସର ରାଷ୍ଟ୍ରପତି ମହାମହିମ ଶ୍ରୀ ଇମାନୁଏଲ ମାକ୍ରୋନଙ୍କ ସହିତ ୩୦ ଅକ୍ଟୋବର ୨୦୨୧ ରେ ଇଟାଲୀର ରୋମରେ ଅନୁଷ୍ଠିତ ଜି –୨୦ ଶିଖର ସମ୍ମିଳନୀ ଅବସରରେ ଦ୍ୱିପାକ୍ଷିକ ବୈଠକ କରିଥିଲେ । ଦୁଇ ନେତା ଭାରତ–ଫ୍ରାନ୍ସ ମଧ୍ୟରେ ବର୍ତ୍ତମାନ ସ୍ଥିତିରେ ବ୍ୟାପକ ରଣନୀତିକ ସହଯୋଗ ନେଇ ସନ୍ତୋଷ ବ୍ୟକ୍ତ କରିଛନ୍ତି । ପ୍ରଧାନମନ୍ତ୍ରୀ ସେପ୍ଟେମ୍ବର ୨୦୨୧ ରେ ମୁକ୍ତିଲାଭ କରିଥିବା ୟୁରୋପୀୟ ସଂଘର ଇଣ୍ଡୋ–ପାସିଫିକ୍ ରଣନୀତିକୁ ସ୍ୱାଗତ କରିବା ସହ ଏଥିରେ ଫ୍ରାନ୍ସର ନେତୃତ୍ୱ ପାଇଁ ଫ୍ରାନ୍ସ ରାଷ୍ଟ୍ରପତିଙ୍କୁ ଧନ୍ୟବାଦ ଜଣାଇଛନ୍ତି । ଏହି ଦୁଇ ନେତା ଇଣ୍ଡୋ–ପାସିଫିକ୍‍ରେ ସହଯୋଗ କରିବାକୁ ତଥା ଏହି ଅଞ୍ଚଳରେ ଏକ ମୁକ୍ତ, ଖୋଲା ଏବଂ ନିୟମ–ଆଧାରିତ କ୍ରମରେ ଯୋଗଦାନ କରିବାର ନୂତନ ତଥା ଅଭିନବ ଉପାୟ ଖୋଜିବାକୁ ନିଜର ପ୍ରତିବଦ୍ଧତା ଦର୍ଶାଇଛନ୍ତି । ଦୁଇ ନେତା ଆଗାମୀ ସିଓପି୨୬ ଏବଂ ଜଳବାୟୁ ଆର୍ଥିକ ସମସ୍ୟା ଉପରେ ଧ୍ୟାନ ଦେବାର ଆବଶ୍ୟକତା ଉପରେ ଆଲୋଚନା କରିଥିଲେ । ପ୍ରଧାନମନ୍ତ୍ରୀ ମଧ୍ୟ ଶୀଘ୍ର ଭାରତ ଗସ୍ତ କରିବାକୁ ରାଷ୍ଟ୍ରପତି ମାକ୍ରୋନଙ୍କୁ ଆମନ୍ତ୍ରଣ କରିଥିଲେ ।
ଜାମ୍ମୁ କାଶ୍ମୀରରେ ଅମରନାଥ ତୀର୍ଥଯାତ୍ରୀଙ୍କ ଉପରେ ଆତଙ୍କବାଦୀ ଆକ୍ରମଣକୁ ପ୍ରଧାନମନ୍ତ୍ରୀଙ୍କ ଦୃଢ଼ ନିନ୍ଦା

ଜାମ୍ମୁ କାଶ୍ମୀରରେ ଅମରନାଥ ତୀର୍ଥଯାତ୍ରୀଙ୍କ ଉପରେ ହୋଇଥିବା ଆତଙ୍କବାଦୀ ଆକ୍ରମଣକୁ ପ୍ରଧାନମନ୍ତ୍ରୀ ନରେନ୍ଦ୍ର ମୋଦୀ ଦୃଢ଼ ନିନ୍ଦା କରିଛନ୍ତି । ଏପରି ଦୁଃଖଦ ଘଟଣା ଖବର ପାଇବାପରେ ପ୍ରଧାନମନ୍ତ୍ରୀ ଶ୍ରୀ ମୋଦୀ ଜାମ୍ମୁ କାଶ୍ମୀରର ରାଜ୍ୟପାଳ ଶ୍ରୀ ଏନ ଏନ ଭୋରା ତଥା ମୁଖ୍ୟମନ୍ତ୍ରୀ ସୁଶ୍ରୀ ମେହବୁବା ମୁଫତୀଙ୍କ ସହ ଟେଲିଫୋନ ଯୋଗେ କଥାବାର୍ତ୍ତା କରି ଘଟଣା ସଂପର୍କରେ ଅବଗତ ହେବା ସହ ସମସ୍ତ ପ୍ରକାର ସମ୍ଭାବ୍ୟ ସହାୟତା ଯୋଗାଇ ଦେବାଲାଗି ନିର୍ଭର ପ୍ରତିଶ୍ରୁତି ପ୍ରଦାନ କରିଛନ୍ତି । ଏହି ଘଟଣାକୁ ଦୃଢ଼ ନିନ୍ଦା କରି ପ୍ରଧାନମନ୍ତ୍ରୀ କହିଛନ୍ତି ଯେ ଭାରତ କଦାପି ଏଭଳି କାପୁରୁଷୋଚିତ ଆକ୍ରମଣ ଓ ଘୃଣାର ଭାବନାରେ ଭୟଭୀତ ହେବନାହିଁ । ଯେଉଁ ନିରୀହ ତୀର୍ଥଯାତ୍ରୀମାନେ ଆତଙ୍କବାଦୀଙ୍କ ଆକ୍ରମଣରେ ପ୍ରାଣ ହରାଇଛନ୍ତି ସେମାନଙ୍କ ପରିଜନଙ୍କ ପ୍ରତି ପ୍ରଧାନମନ୍ତ୍ରୀ ଗଭୀର ସମବେଦନା ଜ୍ଞାପନ କରିଛନ୍ତି । ଜାମ୍ମୁ କାଶ୍ମୀରରେ ଆତଙ୍କବାଦୀଙ୍କ ଆକ୍ରମଣ ଘଟଣାରେ ସେ ଗଭୀର ମର୍ମାହତ ଓ ତାହା ସେ ଶବ୍ଦରେ ବର୍ଣ୍ଣନା କରିପାରିବେନାହିଁ ବୋଲି ପ୍ରଧାନମନ୍ତ୍ରୀ କହିଛନ୍ତି ।
ଲାଲକିଲ୍ଲା ମୈଦାନରେ ଦଶହରା ସମାରୋହରେ ଯୋଗ ଦେଲେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ନୂଆଦିଲ୍ଲୀର 15 ଅଗଷ୍ଟ ପାର୍କସ୍ଥିତ ଲାଲକିଲ୍ଲା ମୈଦାନରେ ଆଜି ଅନୁଷ୍ଠିତ ଦଶହରା ସମାରୋହରେ ଯୋଗ ଦେଇଛନ୍ତି । ପ୍ରଧାନମନ୍ତ୍ରୀ ଏହି ଅବସରରେ ଲବ-କୁଶ ରାମଲୀଳା କମିଟି ପକ୍ଷରୁ ଆୟୋଜିତ ରାମଲୀଳା ଦେଖିଥିଲେ । ସମାରୋହରେ ସତ୍ୟ ଉପରେ ଅସତ୍ୟର ବିଜୟ ସ୍ୱରୂପ ରାବଣ, କୁମ୍ଭକର୍ଣ୍ଣ ଓ ମେଘନାଦ ପୋଡି କାର୍ଯ୍ୟକ୍ରମକୁ ମଧ୍ୟ ପ୍ରଧାନମନ୍ତ୍ରୀ ଉପଭୋଗ କରିଥିଲେ । ଏହି ସମାବେଶରେ ରାଷ୍ଟ୍ରପତି ଶ୍ରୀ ରାମ ନାଥ କୋବିନ୍ଦ ମଧ୍ୟ ଯୋଗ ଦେଇଥିଲେ ।
ପ୍ରଧାନମନ୍ତ୍ରୀଙ୍କ ଦ୍ୱାରା ବିଭିନ୍ନ ରେଳପ୍ରକଳ୍ପ ଲୋକାର୍ପିତ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି (ତା୧୫-୧୧-୨୧) ମଧ୍ୟପ୍ରଦେଶର ଭୋପାଳଠାରେ ବିଭିନ୍ନ ରେଳପ୍ରକଳ୍ପ ଜାତି ଉଦ୍ଦେଶ୍ୟରେ ଲୋକାର୍ପିତ କରିଛନ୍ତି । ସେ ପୁନଃ ବିକଶିତ ରାଣୀ କମଳାପତି ରେଳଷ୍ଟେସନକୁ ମଧ୍ୟ ଭୋପାଳଠାରେ ଦେଶପାଇଁ ଉତ୍ସର୍ଗ କରିଛନ୍ତି । ଏହାଛଡା ପ୍ରଧାନମନ୍ତ୍ରୀ ମଧ୍ୟପ୍ରଦେଶରେ ରେଳବାଇ ଦ୍ୱାରା ବିକଶିତ ଅନ୍ୟ କେତେକ ପ୍ରକଳ୍ପକୁ ମଧ୍ୟ ଲୋକାର୍ପିତ କରିଛନ୍ତି । ସେଗୁଡିକ ମଧ୍ୟରେ ରେଳପଥ ପ୍ରଶସ୍ତିକରଣ ଓ ବିଦ୍ୟୁତିକରଣ ଉଜ୍ଜୟନୀ-ଫିତେହବାଦ-ଚନ୍ଦ୍ରବତୀଗଞ୍ଜ ଓସାରିଆ ସେକ୍ସନ, ଭୋପାଳ-ବାରଖେର ସେକ୍ସନ ତୃତୀୟ ଲାଇନ, ମାଥେଲା-ନିମାରଖେରୀ ରେଳପଥ ପ୍ରଶସ୍ତୀକରଣ ସେକ୍ସନ, ଗୁନା-ଗୋଆଲିୟର ବିଦ୍ୟୁତିକରଣ ସେକ୍ସନ । ଏହାବ୍ୟତୀତ ପ୍ରଧାନମନ୍ତ୍ରୀ ପତାକା ଦେଖାଇ ଉଜ୍ଜୟିନୀ-ଇନ୍ଦୋର ଏବଂ ଇନ୍ଦୋର-ଉଜ୍ଜୟିନୀ ମଧ୍ୟରେ ଦୁଇଟି ନୂତନ ମେମୁ ଟ୍ରେନ ଚଳାଚଳ ମଧ୍ୟ ଶୁଭାରମ୍ଭ କରିଥିଲେ । ମଧ୍ୟପ୍ରଦେଶ ରାଜ୍ୟପାଳ, ମୁଖ୍ୟମନ୍ତ୍ରୀ ଓ କେନ୍ଦ୍ର ରେଳମନ୍ତ୍ରୀ ଏହି ଅବସରରେ ଉପସ୍ଥିତ ଥିଲେ । ସମବେତ ଜନତାଙ୍କୁ ଉଦ୍‌ବୋଧନ ଦେଇ ପ୍ରଧାନମନ୍ତ୍ରୀ କହିଥିଲେ ଯେ, ନେପାଳର ଐତିହାସିକ ରେଳଷ୍ଟେସନର ନବକଳେବର କେବଳ ହୋଇନାହିଁ, ବରଂ ରାଣୀ କମଳପତିଜୀଙ୍କ ନାମରେ ନାମିତ ହୋଇ ଏହାର ଗୁରୁତ୍ୱ ଆହୁରି ବଢିଯାଇଛି । ଆଜି ଭାରତୀୟ ରେଳବାଇର ଗର୍ବ ଗଣ୍ଡୱାନାର ଗର୍ବ ସହ ମିଶିଯାଇଛି । ଆଧୁନିକ ରେଳ ପ୍ରକଳ୍ପଗୁଡିକର ଲୋକାର୍ପଣ ଗୌରବମୟ ଇତିହାସ ଓ ସମୃଦ୍ଧ ଭାରତୀୟ ଭବିଷ୍ୟତରେ ଏକ ସଂଗମ ଘଟିଛି । ସେ ମଧ୍ୟ ଜନଜାତୀୟ ଗୌରବ ଦିବସ ଅବସରରେ ଜନସାଧାରଣଙ୍କୁ ଅଭିନନ୍ଦନ ଜଣାଇଛନ୍ତି। ଏହି ପ୍ରକଳ୍ପଗୁଡିକ ମଧ୍ୟ ପ୍ରଦେଶବାସୀଙ୍କୁ ଅନେକ ସୁବିଧା ଦେବ ବୋଲି ଶ୍ରୀ ମୋଦୀ କହିଛନ୍ତି । ଭାରତୀୟ ରେଳବାଇର କିପରି ପରିବର୍ତ୍ତନ ଘଟୁଛି ସେ ସ୍ୱପ୍ନ କିପରି ସତ୍ୟରେ ପରିଣତ ହେଉଛି ରେଳବାଇ ତାହାର ଦୃଷ୍ଟାନ୍ତ ବୋଲି ପ୍ରଧାନମନ୍ତ୍ରୀ କହିଛନ୍ତି । ଛଅ ସାତବର୍ଷ ଆଗକୁ ଯିଏ ବି ରେଳବାଇ ସହ ସମ୍ପର୍କରେ ଆସୁଥିଲା, ତାକୁ ଅଭିଶାପ ଦେଉଥିଲା । ପରିସ୍ଥିତି ଯେ ବଦଳିବ ଜନସାଧାରଣ ସେ ଆଶା ଛାଡି ଦେଉଥିଲେ । ମାତ୍ର ଦେଶ ଯେତେବେଳେ ନିଷ୍ଠାପର ଭାବେ ସଂକଳ୍ପଗୁଡିକୁ ବାସ୍ତବ ରୂପ ଦେବା ପାଇଁ ବସେ ଯେତେବେଳେ ଉନ୍ନତି ଆସି ପରିବର୍ତ୍ତନ ଘଟେ । ଯାହା ଆମେ ଗତ କିଛିବର୍ଷ ମଧ୍ୟରେ ଦେଖି ଆସୁଛୁ ବୋଲି ପ୍ରଧାନମନ୍ତ୍ରୀ କହିଥିଲେ । ପ୍ରଧାନମନ୍ତ୍ରୀ କହିଥିଲେ ଯେ ଆଜି ଦେଶର ପ୍ରଥମ ଆଇଏସ୍‌ଓ ପ୍ରମାଣିତ ତଥା ପ୍ରଥମ ପିପିପି ମଡେଲ ରେଳଷ୍ଟେସନ ଯଥା ରାଣୀ କମଳାପତି ରେଳଷ୍ଟେସନ ଦେଶ ପାଇଁ ଲୋକାର୍ପିତ ହୋଇଛି । ଯେଉଁ ସୁବିଧା ସୁଯୋଗ କେବଳ ବିମାନବନ୍ଦରରେ ମିଳୁଥିଲା ତାହା ଏବେ ରେଳଷ୍ଟେସନରେ ଉପଲବ୍ଧ ହେଉଛି । ପ୍ରଧାନମନ୍ତ୍ରୀ କହିଥିଲେ ଯେ ଆଜି ଭାରତ କେବଳ ରେକର୍ଡ ପୁଞ୍ଜିବିନିଯୋଗ ଆଧୁନିକ ଭିତ୍ତିଭୂମି କ୍ଷେତ୍ରରେ କରୁନାହିଁ ଯେପରି ପ୍ରକଳ୍ପ କାର୍ଯ୍ୟ ବିଳମ୍ବିତ ନ ହେବ ତାହା ମଧ୍ୟ ସୁନିଶ୍ଚିତ କରୁଛି । ନିକଟରେ ଆରମ୍ଭ କରାଯାଇଥିବା ପିଏମ୍ ଗତିଶକ୍ତି ଜାତୀୟ ମାଷ୍ଟର ପ୍ଲାନ ଏହି ସଂକଳ୍ପଗୁଡିକୁ ସାକାର କରିବାରେ ବେଶ୍ ସହାୟକ ହୋଇଛି । ପ୍ରଧାନମନ୍ତ୍ରୀ କହିଥିଲେ ଯେ ଦିନ ଥିଲା ଯେତେବେଳେ ରେଳବାଇ ଭିତ୍ତିଭୂମି ପ୍ରକଳ୍ପର ଚିଠା ଡ୍ରଇଁବୋର୍ଡରୁ ଭୂମିକୁ ଆସିବାକୁ ବର୍ଷ ବର୍ଷ ଲାଗି ଯାଉଥିଲା । ଆଜି କିନ୍ତୁ ଭାରତୀୟ ରେଳବାଇ ନୂତନ ପ୍ରକଳ୍ପଗୁଡିକୁ ଅଗ୍ରାଧିକାର ଭିତ୍ତିରେ କାର୍ଯ୍ୟକାରୀ କରିବା ସହ ଠିକ୍ ସମୟ ସୀମା ମଧ୍ୟରେ ମଧ୍ୟ ସମ୍ପୂର୍ଣ୍ଣ କରୁଛି ବୋଲି ସେ କହିଛନ୍ତି । ପ୍ରଧାନମନ୍ତ୍ରୀ କହିଥିଲେ ଯେ ଭାରତୀୟ ରେଳବାଇ ଆଜି କେବଳ ଦୂରତ୍ୱକୁ ସଂଯୋଗ କରୁନାହିଁ, ବରଂ ଏହା ଦେଶର ସଂସ୍କୃତି, ପର୍ଯ୍ୟଟନ, ଓ ତୀର୍ଥଯାତ୍ରାକୁ ମଧ୍ୟ ସଂଯୋଗ କରୁଛି । ସ୍ୱାଧୀନତାର ଅନେକ ଯୁଗ ପରେ ପ୍ରଥମ ଥର ପାଇଁ ଭାରତୀୟ ରେଳବାଇର ଏହି ସାମର୍ଥ୍ୟକୁ ବିସ୍ତୃତଭାବେ ଅନୁଧ୍ୟାନ କରାଯାଉଛି । ପୂର୍ବରୁ ରେଳବାଇକୁ ଯଦିଓ ପର୍ଯ୍ୟଟନ ପାଇଁ ବ୍ୟବହାର କରାଯାଉଥିଲା ଏହା କେବଳ ଖୁବ୍ ସୀମିତ ଥିଲା । ମାତ୍ର ପ୍ରଥମ ଥର ନିମନ୍ତେ ସାଧାରଣ ନାଗରିକ ପର୍ଯ୍ୟଟନ ଓ ତୀର୍ଥଯାତ୍ରାର ଆଧ୍ୟାତ୍ମିକ ଅଭିଜ୍ଞତା ହାସଲ କରୁଛି ଖୁବ୍ ସ୍ପଳ୍ପ ଖର୍ଚ୍ଚରେ ‘ରାମାୟଣ ସର୍କିଟ ଟ୍ରେନ’ ଏ ଦିଗରେ ଅଭିନବ ପଦକ୍ଷେପ । ପରିବର୍ତ୍ତନର ଏହି ଆହ୍ୱାନକୁ ଗ୍ରହଣ କରିଥିବାରୁ ପ୍ରଧାନମନ୍ତ୍ରୀ ରେଳବାଇକୁ ସାଧୁବାଦ ଜଣାଇଥିଲେ ।
ମହାତ୍ମା ଗାନ୍ଧୀ ଏବଂ ଦାଣ୍ଡି ଅଭିମୁଖେ ଯାତ୍ରା କରିଥିବା ସମସ୍ତ ମହାନ ବ୍ୟକ୍ତିଙ୍କୁ ଶ୍ରଦ୍ଧାଞ୍ଜଳି ଜଣାଇଲେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଅନ୍ୟାୟକୁ ବିରୋଧ କରିବା ତଥା ଆମ ଦେଶର ଆତ୍ମ ସମ୍ମାନ ରକ୍ଷା କରିବା ପାଇଁ ମହାତ୍ମା ଗାନ୍ଧୀ ଏବଂ ଦାଣ୍ଡି ଅଭିମୁଖେ ଯାତ୍ରା କରିଥିବା ସମସ୍ତ ବିଶିଷ୍ଟ ବ୍ୟକ୍ତିଙ୍କୁ ଶ୍ରଦ୍ଧାଞ୍ଜଳି ଅର୍ପଣ କରିଛନ୍ତି । ୨୦୧୯ରେ ରାଷ୍ଟ୍ରୀୟ ଲବଣ ସତ୍ୟଗ୍ରାହ ମେମୋରିଆଲକୁ ଉତ୍ସର୍ଗ କରିଥିବା ବେଳେ ପ୍ରଧାନମନ୍ତ୍ରୀ ଦେଇଥିବା ତାଙ୍କ ଭାଷଣକୁ ମନେ ପକାଇଥିଲେ । ଏକ ଟୁଇଟରେ ପ୍ରଧାନମନ୍ତ୍ରୀ କହିଛନ୍ତି; “ଗାନ୍ଧୀଜୀ ଏବଂ ଅନ୍ୟାୟକୁ ବିରୋଧ କରିବା ତଥା ଆମ ଦେଶର ଆତ୍ମ ସମ୍ମାନ ରକ୍ଷା କରିବା ପାଇଁ ଦାଣ୍ଡି ଅଭିମୁଖେ ଯାତ୍ରା କରୁଥିବା ସମସ୍ତ ମହାନ ବ୍ୟକ୍ତିଙ୍କୁ ଶ୍ରଦ୍ଧାଞ୍ଜଳି ।” ୨୦୧୯ ରେ ଦାଣ୍ଡିରେ ଥିବା ଜାତୀୟ ଲବଣ ସତ୍ୟଗ୍ରାହ ମେମୋରିଆଲ୍ ଦେଶ ପାଇଁ ଉତ୍ସର୍ଗୀକୃତ ହୋଇଥିବାବେଳେ ମୋର ଅଭିଭାଷଣକୁ ମୁଁ ସେୟାର କରୁଛି ।”
ଜିସାଟ-11ର ସଫଳ ଉତକ୍ଷେପଣ ଲାଗି ଇସ୍ରୋକୁ ପ୍ରଧାନମନ୍ତ୍ରୀଙ୍କ ଅଭିନନ୍ଦନ

ଜିସାଟ-11ର ସଫଳ ଉତକ୍ଷେପଣ ଲାଗି ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଇସ୍ରୋକୁ ଅଭିନନ୍ଦନ ଜଣାଇଛନ୍ତି । “ଆମ ମହାକାଶ କାର୍ଯ୍ୟକ୍ରମରେ ଏକ ବୃହତ ମାଇଲଖୁଣ୍ଟ, ଯାହାକି ସୁଦୂର ଅଞ୍ଚଳରେ ବସବାସ କରୁଥିବା କୋଟି କୋଟି ଭାରତୀୟଙ୍କ ଜୀବନଶୈଳୀକୁ ପ୍ରତିଫଳିତ କରିପାରିବ! ଜିସାଟ-11ର ସଫଳ ଉତକ୍ଷେପଣ ପାଇଁ ଇସ୍ରୋକୁ ଶୁଭେଚ୍ଛା, ଯାହା ଭାରତର ଭାରି, ବୃହତ ଏବଂ ଅତ୍ୟାଧୁନିକ ଯୋଗାଯୋଗ ଉପଗ୍ରହ । ଆମ ବୈଜ୍ଞାନିକଙ୍କ ପାଇଁ ଭାରତ ଗର୍ବିତ, ଯେଉଁମାନେ ନୂତନତ୍ଵ ଜାରି ରଖିବା ସହିତ ଉଚ୍ଚକୋଟୀର ମାନ ସହ ସଫଳତା ହାସଲ କରିପାରୁଛନ୍ତି । ସେମାନଙ୍କ ଉଲ୍ଲେଖନୀୟ କାର୍ଯ୍ୟ ସମସ୍ତ ଭାରତୀୟଙ୍କୁ ପ୍ରେରଣା ଯୋଗାଇବ,” ବୋଲି ପ୍ରଧାନମନ୍ତ୍ରୀ କହିଛନ୍ତି ।
ଉପଗ୍ରହ ଓ ଉତକ୍ଷେପଣ ଯାନ ଲାଗି ଟେଲିମାଟ୍ରି ଓ ଟେଲିକମାଣ୍ଡ ଷ୍ଟେସନ ପରିଚାଳନା, ମହାକାଶ ଗବେଷଣା, ବିଜ୍ଞାନ ଏବଂ ପ୍ରୟୋଗ କ୍ଷେତ୍ରରେ ଭାରତ - ବ୍ରୁନେଇ ଦାରୁସ୍ସଲାମ ସହଯୋଗ ବୁଝାମଣାକୁ କ୍ୟାବିନେଟର ମଞ୍ଜୁରି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ କେନ୍ଦ୍ର କ୍ୟାବିନେଟ ଉପଗ୍ରହ ଏବଂ ଉତକ୍ଷେପଣ ଯାନ ଲାଗି ଟେଲିମାଟ୍ରି ଏବଂ ଟେଲିକମାଣ୍ଡ ଷ୍ଟେସନର ପରିଚାଳନା ଏବଂ ମହାକାଶ ଗବେଷଣା, ବିଜ୍ଞାନ ଏବଂ ପ୍ରୟୋଗ କ୍ଷେତ୍ରରେ ସହଯୋଗ ଲାଗି ଭାରତ ଏବଂ ବ୍ରୁନେଇ ଦାରୁସ୍ସଲାମ ମଧ୍ୟରେ ବୁଝାମଣାପତ୍ର (ଏମଓୟୁ)କୁ ଅନୁମୋଦନ କରିଛନ୍ତି । ଏହି ଏମଓୟୁ 19 ଜୁଲାଇ, 2018ରେ ନୂଆଦିଲ୍ଲୀରେ ସ୍ୱାକ୍ଷରିତ ହୋଇଥିଲା । ଲାଭ : ଏହି ଏମଓୟୁ ଦ୍ୱାରା ଭାରତକୁ ନିଜ ମହାକାଶ ମିଶନ ଏବଂ ଉତକ୍ଷେପଣ ଯାନ ଲାଗି ଗ୍ରାଉଣ୍ଡ ଷ୍ଟେସନ ପରିଚାଳନା ଜାରି ରଖିବା, ରକ୍ଷଣାବେକ୍ଷଣ ଏବଂ ଏହାକୁ ଆହୁରି ଉନ୍ନତ କରିବା ଲାଗି କାର୍ଯ୍ୟ ଜାରି ରଖିବାରେ ସହାୟତା ମିଳିପାରିବ । ଏଥିସହିତ ଏହାଦ୍ୱାରା ଭାରତୀୟ ମହାକାଶ ପ୍ରଯୁକ୍ତିର ପ୍ରୟୋଗ କ୍ଷେତ୍ରରେ ବ୍ରୁନେଇ ଦାରୁସସଲାମର ଅଧିକାରୀ ଏବଂ ଛାତ୍ରଛାତ୍ରୀଙ୍କୁ ପ୍ରଶିକ୍ଷଣ ଜରିଆରେ ମହାକାଶ ସମ୍ବନ୍ଧୀୟ ଗତିବିଧିରେ ନିଜସ୍ୱ ବିଶେଷଜ୍ଞତା ଏବଂ ଅଭିଜ୍ଞତାକୁ ବାଂଟିବାରେ ସହାୟତା ମିଳିପାରିବ । ଏହି ଏମଓୟୁ ଅଧୀନରେ ବ୍ରୁନେଇ ଦାରୁସ୍ସଲାମ ସହିତ ସହଯୋଗ ଫଳରେ ଭାରତର ମହାକାଶ ମିଶନ ଏବଂ ଉତକ୍ଷେପଣ ଯାନର ସହାୟତା ଲାଗି ଭାରତୀୟ ଗ୍ରାଉଣ୍ଡ ଷ୍ଟେସନର ପରିଚାଳନା, ରକ୍ଷଣାବେକ୍ଷଣ ଏବଂ ଉନ୍ନୟନରେ ସହାୟତା ମିଳିପାରିବ । ଏହାଦ୍ୱାରା ଦେଶକୁ ସମସ୍ତ କ୍ଷେତ୍ର ଏବଂ ବର୍ଗକୁ ଫାଇଦା ମିଳିପାରିବ । ଏହି ଏମଓୟୁ ଦ୍ୱାରା ମହାକାଶ ପ୍ରଯୁକ୍ତି ପ୍ରୟୋଗ କ୍ଷେତ୍ରରେ ପ୍ରଶିକ୍ଷଣ ଏବଂ ଗ୍ରାଉଣ୍ଡ ଷ୍ଟେସନର ପରିଚାଳନାରେ ନୂତନ ଅନୁସନ୍ଧାନ ଗତିବିଧିକୁ ମଧ୍ୟ ପ୍ରୋତ୍ସାହନ ମିଳିପାରିବ ।
ପରିବେଶ ଦିବସ ଉପଲକ୍ଷେ ଆୟୋଜିତ ହେଉଥିବା ବୈଶ୍ଵିକ ସମାରୋହକୁ ସମ୍ବୋଧିତ କରିବେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆସନ୍ତାକାଲି ନୂଆଦିଲ୍ଲୀଠାରେ ବିଶ୍ଵ ପରିବେଶ ଦିବସ ଉପଲକ୍ଷେ ଆୟୋଜିତ ହେଉଥିବା ବୈଶ୍ଵିକ ସମାରୋହକୁ ସମ୍ବୋଧିତ କରିବେ । ଏହି ଅବସରରେ ରାଜପଥ ଲନରେ ଆୟୋଜିତ ପ୍ରଦର୍ଶନୀକୁ ପ୍ରଧାନମନ୍ତ୍ରୀ ବୁଲି ଦେଖିବେ । ଚଳିତ ବର୍ଷ ବିଶ୍ଵ ପରିବେଶ ଦିବସର ପ୍ରସଙ୍ଗ ରଖାଯାଇଛି ‘ପ୍ଲାଷ୍ଟିକ ପ୍ରଦୂଷଣକୁ ପରାହତ କରିବା’ । ବିଶ୍ଵ ପରିବେଶ ଦିବସର 43ତମ ବୈଶ୍ଵିକ ସମାରୋହକୁ ଭାରତ ଆୟୋଜନ କରୁଛି । ଏହି ସମାରୋହରେ ବିଭିନ୍ନ ଦେଶର ପରିବେଶ ମନ୍ତ୍ରୀ, ଜାତିସଂଘର ପ୍ରତିନିଧି, ବିଭିନ୍ନ ଔଦ୍ୟୋଗିକ ସଂସ୍ଥାର ସଦସ୍ୟ, ଆନ୍ତର୍ଜାତିକ ସଂସ୍ଥାର ସଦସ୍ୟ ଆଦି ଗଣ୍ୟମାନ୍ୟ ପ୍ରତିନିଧିମାନେ ଏଥିରେ ଅଂଶଗ୍ରହଣ କରୁଛନ୍ତି । ପ୍ରଧାନମନ୍ତ୍ରୀ ତାଙ୍କର ମନ କି ବାତ କାର୍ଯ୍ୟକ୍ରମର 44ତମ ସଂସ୍କରଣରେ ବିଶ୍ଵ ପରିବେଶ ଦିବସ ସମାରୋହକୁ ଏଥର ଭାରତ ଆୟୋଜନ କରୁଥିବା ପ୍ରସଙ୍ଗ ଆଲୋଚନା କରିଥିଲେ । ଆନ୍ତର୍ଜାତିକସ୍ତରରେ ଜଳବାୟୁ ପରିବର୍ତ୍ତନ ଭଳି ସମସ୍ୟାର ପ୍ରତିକାର କ୍ଷେତ୍ରରେ ଭାରତର କ୍ରମବର୍ଦ୍ଧିଷ୍ଣୁ ପ୍ରଭାବୀ ନେତୃତ୍ଵ ଚଳିତ ବର୍ଷର ବିଶ୍ଵ ପରିବେଶ ଦିବସ ସମାରୋହର ପ୍ରତିଫଳନ ମାତ୍ର ।
ଶ୍ରୀମଦ୍ ପଞ୍ଚଖଣ୍ଡ ପୀଠାଧୀଶ୍ୱର ଆଚାର୍ଯ୍ୟ ଧର୍ମେନ୍ଦ୍ରଙ୍କ ଦେହାନ୍ତରେ ଶୋକ ପ୍ରକାଶ କରିଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଶ୍ରୀମଦ୍ ପଞ୍ଚଖଣ୍ଡ ପୀଠାଧୀଶ୍ୱର ଆଚାର୍ଯ୍ୟ ଧର୍ମେନ୍ଦ୍ରଙ୍କ ଦେହାନ୍ତରେ ଗଭୀର ଦୁଃଖ ପ୍ରକାଶ କରିଛନ୍ତି । ପ୍ରଧାନମନ୍ତ୍ରୀ ଟୁଇଟ୍‍ କରିଛନ୍ତି; “ସମାଜ ତଥା ଦେଶର ସେବା ପାଇଁ ଉତ୍ସର୍ଗୀକୃତ ଶ୍ରୀମଦ୍ ପଞ୍ଚଖଣ୍ଡ ପୀଠାଧୀଶ୍ୱର ଆଚାର୍ଯ୍ୟ ଧର୍ମେନ୍ଦ୍ର ଜୀଙ୍କର ଦେହାନ୍ତରେ ଅତ୍ୟନ୍ତ ଦୁଃଖିତ । ତାଙ୍କର ପରଲୋକ ଧାର୍ମିକ ତଥା ଆଧ୍ୟାତ୍ମିକ ଜଗତ ପାଇଁ ଏକ ଅପୂରଣୀୟ କ୍ଷତି । ଭଗବାନ ତାଙ୍କୁ ତାଙ୍କ ଚରଣ ତଳେ ସ୍ଥାନ ଦିଅନ୍ତୁ । ଓମ୍ ଶାନ୍ତି!”